Diari Oficial de la Generalitat Valenciana


Sumari del DOGV 7459, del 05-02-2015 (2015/898)

RESOLUCIÓ de 2 de febrer de 2015, de la Conselleria d'Educació, Cultura i Esport, per la qual es convoquen per a la Comunitat Valenciana els premis extraordinaris de Formació Professional corresponents al curs 2013-2014.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7459

Data del DOGV
:   05-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/898


Data del document
:   02-02-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 2 de febrer de 2015, de la Conselleria d'Educació, Cultura i Esport, per la qual es convoquen per a la Comunitat Valenciana els premis extraordinaris de Formació Professional corresponents al curs 2013-2014. [2015/898]  
L'Orde EDU/2128/2011, de 15 de juliol (BOE 28 de juliol), crea i regula els premis nacionals de Formació Professional de grau superior establits per la Llei Orgànica 2/2006, de 3 de maig, d'Educació, com a reconeixement a la trajectòria acadèmica i professional basada en el treball, en l'esforç i la dedicació dels alumnes que finalitzen els dits estudis. Així mateix, disposa que les administracions educatives competents podran convocar i concedir premis extraordinaris de Formació Professional de grau superior en els seus respectius àmbits de competència. L'obtenció d'estos premis donarà opció, prèvia inscripció, a concórrer al corresponent premi nacional de Formació Professional de grau superior.  
  
L'Orde de 2 de maig de 2002, de la Conselleria de Cultura i Educació (DOGV 10.05.2002), establia per a la Comunitat Valenciana els premis extraordinaris de Formació Professional específica de grau mitjà i superior, com a reconeixement oficial dels mèrits de l'alumnat que ha cursat brillantment esta etapa educativa.  
En l'orde esmentada s'indica que anualment la Conselleria de Cultura i Educació convocarà estos premis per als alumnes que hagen finalitzat els estudis en el curs acadèmic anterior a la dita convocatòria.  
  
Per tot això, en virtut de les competències que em conferix l'article 28 de la Llei 5/1983, de 30 de desembre, del Consell, i fent ús de les competències atribuïdes en el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte de la convocatòria  
Es convoquen els premis extraordinaris de Formació Professional en l'àmbit territorial de la Comunitat Valenciana corresponents al curs 2013-2014.  
Les bases de la convocatòria figuren com annex I d'esta resolució.  
  
  
Segon. Nombre de premis  
Es podrà concedir un premi extraordinari de grau mitjà i un premi de grau superior per cada família professional.  
  
  
DISPOSICIONS FINALS  
  
Primera. Autorització  
Es delega en el director general de Formació Professional i Ensenyances de Règim Especial la facultat per a concedir els premis i se l'autoritza perquè dicte les resolucions necessàries per a l'execució d'esta resolució.  
  
Segona. Entrada en vigor  
La present resolució produirà efectes l'endemà de la publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 2 de febrer de 2015.- La consellera d'Educació, Cultura i Esport: María José Catalá Verdet.  
  
  
  
ANNEX I  
Bases de la convocatòria  
  
Primera. Objecte  
L'objecte de la resolució és atorgar un premi extraordinari de grau mitjà i un premi extraordinari de grau superior per família professional, corresponents al curs 2013-2014, per a l'àmbit de la Comunitat Valenciana.  
  
Segona. Requisits dels participants  
1. Podran optar als premis extraordinaris de Formació Professional aquells alumnes que, havent estat matriculats en centres docents de la Comunitat Valenciana mantinguts amb fons públics que impartisquen Formació Professional, reunisquen els requisits següents:  
a) Haver finalitzat els seus estudis de cicles formatius de grau mitjà o de grau superior en el curs acadèmic 2013-2014.  
b) Haver obtingut una qualificació final del cicle igual o superior a 8,5.  
2. La nota s'obtindrà a partir de la mitjana aritmètica de les qualificacions obtingudes en els mòduls que componen el cicle. A l'efecte del càlcul de la nota mitjana, no seran tinguts en compte els mòduls professionals que tinguen l'expressió d'apte, exempt o convalidat.  
  
Tercera. Sol·licituds i termini de presentació  
1. Els alumnes que, reunint els requisits establits en els apartats anteriors, vullguen optar a estos premis extraordinaris hauran de presentar la documentació que s'indica en este mateix apartat en el centre públic en què es troba el seu expedient acadèmic:  
a) Instància segons el model que es publica com a annex II d'esta convocatòria.  
b) Certificat acadèmic dels estudis realitzats expedit per la secretaria del centre en el model oficial.  
c) Breu currículum basat en el model europeu (Europass: https://europass.cedefop.europa.eu/es/documents/curriculum-vitae), amb la indicació, si és el cas, dels premis o les beques que hagen obtingut i d'altres mèrits que vullguen al·legar, acompanyats de la fotocòpia compulsada de la documentació acreditativa corresponent degudament justificada.  
d) Fotocòpia del DNI/NIE o targeta de residència en vigor, si és el cas.  
2. El termini d'inscripció per a optar als premis corresponents al curs 2013-2014 serà de deu dies hàbils a partir de l'endemà de la publicació de la present resolució en el Diari Oficial de la Comunitat Valenciana.  
3. Els secretaris dels centres docents de la Comunitat Valenciana mantinguts amb fons públics es responsabilitzaran de comprovar que en les sol·licituds figuren totes les dades requerides i d'emetre un certificat acadèmic on consten les matèries cursades pels estudiants i les qualificacions corresponents, així com de calcular i certificar la nota mitjana. Si la sol·licitud d'inscripció no complix els requisits establits, es requerirà la persona interessada perquè, en el termini de deu dies, esmene la falta, amb la indicació que si no ho fa, es considerarà que ha desistit de la seua petició.  
4. En el termini de vint dies des de la publicació de la present resolució, els secretaris dels centres docents de la Comunitat Valenciana mantinguts amb fons públics que impartisquen Formació Professional remetran a la Direcció General de Formació Professional i Ensenyances de Règim Especial, de la Conselleria d'Educació, Cultura i Esport (av. Campanar, 32, 46946 València), les sol·licituds d'inscripció i la documentació presentades. Al mateix temps, remetran per correu electrònic a l'adreça ikc@hha.eq només la sol·licitud (annex II).  
  
  
Quarta. Tribunal  
1. L'òrgan competent per a l'ordenació i la instrucció del procediment és la Subdirecció General de Formació i Qualificació Professional.  
  
2. Per a la valoració de les sol·licituds, es constituirà un tribunal designat pel director general de Formació Professional i Ensenyances de Règim Especial i integrat per: el president, que serà el subdirector general de Formació i Qualificació Professional o la persona en qui delegue; un secretari, funcionari de la Direcció General de Formació Professional i Ensenyances de Règim Especial; sis vocals, dels quals tres seran inspectors d'Educació, un per cada direcció territorial d'Educació, i tres professors de Formació Professional de distintes famílies professionals.  
  
3. La Direcció General de Formació Professional i Ensenyances de Règim Especial traslladarà al tribunal la documentació dels alumnes inscrits.  
  
Quinta. Criteris de valoració  
1. Els premis es concediran en règim de concurrència competitiva. El tribunal tindrà en compte, a més de l'expedient acadèmic, qualsevol altre mèrit acadèmic o professional degudament justificat que puga ser considerat, del qual valorarà positivament la vinculació amb els estudis cursats, d'acord amb el barem següent:  
  
A) Nota mitja de l'expedient acadèmic obtinguda del certificat de notes emés pel centre d'estudis on va realitzar els estudis professionals pels quals opta al premi, fins a un màxim de 10 punts.  
B) Valoració d'altres mèrits acadèmics i professionals acreditats documentalment, fins a un màxim d'1,20 punts. A este efecte només es tindran en compte els mèrits següents:  
B.1. Altres titulacions de cicles formatius de Formació Professional de grau superior o equivalents diferents d'aquella per la qual s'opta al premi, 0,10 punts per cada titulació, fins a un màxim de 0,30 punts.  
  
B.2. Títols o certificats de cursos d'idiomes, cursos relacionats amb la família professional per la qual s'opta i hores de formació, fins a un màxim de 0,40 punts. En este sentit, només es consideraran les ensenyances oficials i els cursos impartits per centres oficials. A l'efecte de l'acreditació del coneixement d'idiomes, es tindran en compte els nivells del Marc Europeu Comú de Referència per a les Llengües. En este apartat es consideraran com a hores de formació les corresponents a altres titulacions que s'han acabat no incloses en l'apartat anterior (B.1):  
  
- 0,02 punts per cada certificat de nivell A2 o equivalent.  
- 0,05 punts per cada certificat de nivell B1 o equivalent.  
- 0,10 punts per cada certificat de nivell B2 o equivalent.  
- 0,10 punts per cada certificat de nivell C o equivalent.  
Quan siga procedent valorar els certificats assenyalats en els apartats anteriors, només es considerarà el de nivell superior que presente la persona participant.  
- 0,02 punts per cada període de 10 hores en cursos o hores de formació convocats i certificats per l'Administració o per la universitat.  
  
- 0,01 punts per cada període de 10 hores en cursos o hores de formació convocats i certificats per altres centres oficials.  
B.3. Experiència laboral en aquells treballs relacionats amb l'especialitat de la família professional per la qual es presenta: 0,01 punts per cada període de quinze dies reflectit en l'informe de la vida laboral expedit per l'Institut Nacional de la Seguretat Social, fins a un màxim de 0,3 punts.  
B.4. Beques de formació (excloses les beques d'accés a l'estudi i mobilitat), 0,02 punts per cada beca, fins a un màxim de 0,1 punts.  
B.5. Treballs d'investigació, premis i publicacions relacionats amb la família professional cursada i altres mèrits, fins a un màxim de 0,1 punts.  
2. La puntuació total dels expedients serà la suma de les puntuacions obtingudes en els apartats anteriors. Dels mèrits ressenyats en els subapartats B només es valoraran aquells obtinguts durant els quatre anys anteriors al 31 de desembre de 2014.  
3. No seran tinguts en compte els mèrits no al·legats per la persona participant, així com aquells l'acreditació documental dels quals no haja sigut aportada de conformitat amb el que disposa la present convocatòria.  
4. Si la sol·licitud no reunix els requisits exigits, es requerirà la persona interessada perquè en un termini de deu dies esmene la falta o aporte els documents preceptius, indicant-li que si no ho fa així es considerarà que ha desistit de la seua petició, que serà arxivada prèvia resolució.  
5. En cas d'empat, es podran tindre en compte en la valoració de l'expedient acadèmic les qualificacions obtingudes en cada un dels mòduls professionals, ponderant el mòdul de nombre més gran d'hores de forma especial. Si l'empat persistix, el jurat podrà acordar la celebració de les proves que considere convenients relacionades amb la família professional de la titulació del candidat o resoldre'l per sorteig.  
  
6. El tribunal podrà proposar com a desert algun dels premis en el cas que no hi haja cap sol·licitant amb la puntuació mínima exigida en la base segona, apartat 1.b, en un determinat grau i família professional.  
  
  
Sexta. Resolució  
1. El tribunal elaborarà una acta de la qualificació final obtinguda per cada estudiant presentat, una vegada avaluats els mèrits de cada concursant.  
2. El tribunal elevarà l'informe de valoració de les sol·licituds i l'acta de qualificacions finals de tots els estudiants presentats a l'òrgan instructor, que, a la vista de l'expedient i de l'informe, formularà la proposta de resolució d'adjudicació dels premis extraordinaris de finalització d'estudis de Formació Professional de grau mitjà i superior a la Direcció General de Formació Professional i Ensenyances de Règim Especial, perquè, per delegació de la consellera, el director general els resolga abans del 30 de març de 2015. Si en esta data no es dicta la resolució, les sol·licituds es consideraran desestimades.  
  
Sèptima. Publicació  
1. D'acord amb la resolució de concessió de premis, que serà publicada en el Diari Oficial de la Comunitat Valenciana, la Conselleria d'Educació, Cultura i Esport notificarà a les persones premiades la data i el lloc en què s'entregaran.  
2. Els estudiants que obtinguen el premi extraordinari rebran un diploma acreditatiu i els serà anotada esta distinció en el seu expedient acadèmic pel secretari del centre on figuren.  
3. L'obtenció del premi extraordinari de Formació Professional de grau superior podrà donar opció, si és el cas, a concórrer, prèvia inscripció, al premi nacional corresponent.  
  
Octava. Acceptació bases  
La presentació de la sol·licitud implica l'acceptació de les bases de la present convocatòria.  
  
Novena. Retirada documentació  
La documentació presentada per les persones sol·licitants podrà ser retirada durant els tres mesos següents a comptar de l'endemà de la publicació de l'adjudicació dels premis en el Diari Oficial de Comunitat Valenciana, dirigint-se a la Direcció General de Formació Professional i Ensenyances de Règim Especial de la Conselleria d'Educació, Cultura i Esport.